钦定古今图书集成/理学汇编/学行典/第132卷 > 徐三重庸斋日记 > 《敬慎斋铭》前人
## 钦定古今图书集成/理学汇编/学行典/第132卷 > 徐三重庸斋日记 > 《敬慎斋铭》前人

无锡令李君叔兰辟小斋于其署，公退则燕休其中，而扁之曰“敬慎。” 冬官丁公元美属予铭之。予谓敬以心言，慎以事言，能敬且慎，修己安民之要不外是矣。乃为之铭曰：

“锡山之署，有斋伊辟。恺悌君子，于焉燕息。嗟尔君子，
惟敬是蘉。尔心或怠，厥政以庞。嗟尔君子，尚慎无斁。
尔事或荒，终累厥德。敬之惟何？夙夜兢兢。譬彼涉川，
而履春冰。慎之惟何，朝夕惕厉。譬彼山行，而蹈虎尾。
内敬于心，外慎于事。上帝临汝，其敢或肆。从事于斯，
靡怠靡荒。厥绩用懋，厥民用康。华扁有炜，斋居有翼。”
铭心坐右，尚勗尔德。